
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti, 16.02.2005

                Nr.  P.L.X-21


R A P O R T

asupra propunerii legislative pentru modificarea şi completarea Codului de procedură penală  al României 

În conformitate cu prevederile art.89 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere şi avizare cu propunerea legislativă pentru modificarea şi completarea Codului de procedură penală  al României, transmisă cu adresa nr. P.L.X. – 21 din 7 februarie 2005, înregistrată sub nr. 31/57  din 8.februarie 2005.
Potrivit prevederilor art. 75 din Constituţie şi ale art. 86 alin. 3, pct. 2  lit.f) din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Guvernul, prin punctul de vedere trimis nu  susţine adoptarea propunerii legislative.

Consiliul Legislativ, cu avizul nr. 1533 din 14.09.2004, a avizat favorabil proiectul de lege, cu unele observaţii şi propuneri.

Proiectul de lege are ca obiect de reglementare completarea art.208 alin. (1) din Codul de procedură penală cu o nouă literă lit.f), prin care să se artibuie serviciilor specializate ale Autorităţii Naţionale a Vămilor calitatea de organe de cercetare penală pentru infracţiunile prevăzute în Codul vamal şi pentru unele infracţiuni conexe acestora.

Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege în şedinţa din 16.02.2005. 

La dezbateri au participat din partea Ministerului Justiţiei, doamna secretar de stat Tibadi Catalin Barbara, domnul Ionel Didea - director, doamna dr. Nicoleta Iliescu - consilier. Iniţiatorul, domnul Sergiu Nicolaescu, nu mai este parlamentar.
Membrii comisiei au examinat expunerea de motive a  iniţiatorului, textul  propunerii legislative, punctul de vedere trimis de Guvern, precum şi avizul favorabil al  Consiliului Legislativ.

        Cu prilejul examinării, membrii comisiei au constatat că modificările propuse nu sunt oportune.

În  urma dezbaterilor, membrii comisiei au hotărât, în unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Codului de procedură penală  al României. 

Din numărul total de 21 de membri ai comisiei, au fost prezenţi la dezbaterea acestei propuneri legislative  12 membri. 

În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.
                        PREŞEDINTE, 


                                             

                                                                                                       SECRETAR,

             
SERGIU ANDON 



      

                                                                                                Cristian Dumitrescu 

Consilier 

Dr. Gheorghe Stroe

